CELEX: 22020D0656
Language: mt
Date: 2020-05-05 00:00:00
Title: Deċiżjoni Nru 1/2020 tal-Kumitat dwar il-Kooperazzjoni Doganali ALN-UE tal-5 ta’ Mejju 2020 dwar deroga mir-regoli ta’ oriġini stabbiliti fil-Protokoll 1 tal-Ftehim Interim li jistabbilixxi qafas għal Ftehim ta’ Sħubija Ekonomika bejn l-Istati tal-Afrika tal-Lvant u tan-Nofsinhar, minn naħa, u l-Komunità Ewropea u l-Istati Membri tagħha, min-naħa l-oħra, biex tittieħed f’kunsiderazzjoni s-sitwazzjoni speċjali tar-Repubblika ta’ Mauritius fir-rigward tat-tirsite mmellaħ [2020/656]

15.5.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 152/21
               
            
         DEĊIŻJONI Nru 1/2020 TAL-KUMITAT DWAR IL-KOOPERAZZJONI DOGANALI ALN-UE
         tal-5 ta’ Mejju 2020
         dwar deroga mir-regoli ta’ oriġini stabbiliti fil-Protokoll 1 tal-Ftehim Interim li jistabbilixxi qafas għal Ftehim ta’ Sħubija Ekonomika bejn l-Istati tal-Afrika tal-Lvant u tan-Nofsinhar, minn naħa, u l-Komunità Ewropea u l-Istati Membri tagħha, min-naħa l-oħra, biex tittieħed f’kunsiderazzjoni s-sitwazzjoni speċjali tar-Repubblika ta’ Mauritius fir-rigward tat-tirsite mmellaħ [2020/656]
         IL-KUMITAT DWAR IL-KOOPERAZZJONI DOGANALI,
         Wara li kkunsidra l-Ftehim Interim li jistabbilixxi qafas għal Ftehim ta’ Sħubija Ekonomika bejn l-Istati tal-Afrika tal-Lvant u tan-Nofsinhar (“ALN”), minn naħa, u l-Komunità Ewropea u l-Istati Membri tagħha, min-naħa l-oħra, u b’mod partikolari l-Artikolu 41(4) tal-Protokoll 1 tiegħu,
         Billi:
         
                     (1)
                  
                  
                     Il-Ftehim Interim li jistabbilixxi qafas ta’ Ftehim ta’ Sħubija Ekonomika bejn l-Istati tal-Afrika tal-Lvant u tan-Nofsinhar minn naħa u l-Komunità Ewropea u l-Istati Membri tagħha min-naħa l-oħra (1) (“l-FSE interim”) japplika b’mod proviżorju mill-14 ta’ Mejju 2012 bejn l-Unjoni u r-Repubblika ta’ Madagascar, ir-Repubblika ta’ Mauritius, ir-Repubblika tas-Seychelles u r-Repubblika taż-Żimbabwe. Comoros qed japplika b’mod proviżorju għall-FSE interim mis-7 ta’ Frar 2019.
                  
               
                     (2)
                  
                  
                     Il-Protokoll 1 tal-FSE interim, li jikkonċerna d-definizzjoni tal-kunċett ta’ “prodotti oriġinarji” u l-metodi ta’ kooperazzjoni amministrattiva, jinkludi r-regoli ta’ oriġini għall-importazzjoni fl-Unjoni ta’ prodotti li joriġinaw mill-Istati tal-ALN.
                  
               
                     (3)
                  
                  
                     F’konformità mal-Artikolu 42(1) tal-Protokoll 1 tal-FSE interim, derogi minn dawk ir-regoli ta’ oriġini jingħataw meta l-iżvilupp tal-industriji eżistenti fl-Istati tal-ALN jiġġustifikawhom.
                  
               
                     (4)
                  
                  
                     Fit-2 ta’ Ottubru 2017, il-Kumitat dwar il-Kooperazzjoni Doganali ALN-UE adotta d-Deċiżjoni Nru 2/2017 (2) li tagħti deroga mir-regoli ta’ oriġini fir-rigward tat-tirsite mmellaħ importat fl-Unjoni bejn it-2 ta’ Ottubru 2017 u l-1 ta’ Ottubru 2018 f’konformità mal-Artikolu 42(1) tal-Protokoll 1 tal-FSE interim. Madankollu, minħabba li kien hemm dewmien biex jinkisbu l-ordnijiet, l-użu tal-kwota tad-deroga kien baxx.
                  
               
                     (5)
                  
                  
                     Fl-14 ta’ Jannar 2019, il-Kumitat dwar il-Kooperazzjoni Doganali ALN-UE adotta d-Deċiżjoni Nru 1/2019 (3) li tagħti deroga ġdida mir-regoli ta’ oriġini fir-rigward tat-tirsite mmellaħ importat fl-Unjoni bejn l-14 ta’ Jannar 2019 u t-13 ta’ Jannar 2020 f’konformità mal-Artikolu 42(1) tal-Protokoll 1 tal-FSE interim. Madankollu, id-diffikultajiet finanzjarji li ltaqgħu magħhom ix-xerrejja tal-UE wasslu sabiex l-użu tal-kwota tad-deroga kien inqas milli mistenni.
                  
               
                     (6)
                  
                  
                     F’konformità mal-Artikolu 42 tal-Protokoll 1 tal-FSE interim, ir-Repubblika ta’ Mauritius talbet għal deroga oħra mir-regoli ta’ oriġini fir-rigward tal-125 tunnellata ta’ tirsite mmellaħ tal-Intestatura tas-SA 0305 69 importati fl-Unjoni bejn Marzu 2020 u Marzu 2021. Fit-talba tagħha, ir-Repubblika ta’ Mauritius ittenni li t-tirsite li joriġina mill-Unjoni jew mir-Repubblika ta’ Mauritius mhux disponibbli, u li t-tirsite minn Stati tal-Afrika, tal-Karibew u tal-Paċifiku (“l-Istati AKP”) oħrajn ma jissodisfax ir-rekwiżiti dwar il-kwalità u l-provvista regolari. Għalhekk, jeħtieġ li r-Repubblika ta’ Mauritius tissokta tforni materja prima mhux oriġinarja għall-industrija tal-ipproċessar tagħha.
                  
               
                     (7)
                  
                  
                     Id-deroga tikkontribwixxi għall-iżvilupp tal-intrapriżi żgħar u ta’ daqs medju fir-Repubblika ta’ Mauritius, tippermetti d-diversifikazzjoni tas-settur tal-frott tal-baħar tar-Repubblika ta’ Mauritius u tissokta tgħin biex tkompli l-operat tagħha b’kapaċità sħiħa filwaqt li jiġu sostnuti l-impjiegi. Il-kwantitajiet baxxi, li jirrappreżentaw inqas minn 1 % tal-valur tal-importazzjonijiet totali tal-prodotti tas-sajd tal-Kapitolu 03 tas-SA mir-Repubblika ta’ Mauritius fl-Unjoni, u l-perjodu limitat mitlub għad-deroga mhumiex tali li jikkawżaw dannu serju lil settur ekonomiku tal-Unjoni jew ta’ wieħed jew aktar mill-Istati Membri.
                  
               
                     (8)
                  
                  
                     Skont ir-Repubblika ta’ Mauritius, il-bejgħ previst fl-UE jammonta għal 125 tunnellata għas-sena 2020/2021. Madankollu, minħabba l-użu baxx tad-derogi mogħtija fl-imgħoddi, ma jidhirx xieraq li tiżdied il-kwota għall-perjodu mitlub meta mqabbla mal-kwota mogħtija għas-sena 2019/2020. Għalhekk, jenħtieġ li r-Repubblika ta’ Mauritius tingħata deroga għal 100 tunnellata ta’ tirsite mmellaħ, li tirrispetta l-ħila tal-industrija eżistenti li tissokta l-esportazzjonijiet tagħha lejn l-Unjoni, għal sena.
                  
               
                     (9)
                  
                  
                     Ir-Regolament ta’ Implimentazzjoni tal-Kummissjoni (UE) 2015/2447 (4) jistabbilixxi r-regoli għall-ġestjoni tal-kwoti tariffarji. Jenħtieġ li dawk ir-regoli jiġu applikati għall-ġestjoni tal-kwantità li għaliha qed tingħata d-deroga permezz ta’ din id-Deċiżjoni.
                  
               
                     (10)
                  
                  
                     Sabiex ikun hemm monitoraġġ effiċjenti tal-operat tad-deroga, jenħtieġ li l-awtoritajiet tar-Repubblika ta’ Mauritius jgħarrfu lill-Kummissjoni b’mod regolari dwar id-dettalji taċ-ċertifikati tal-moviment EUR.1 maħruġa,
                  
               IDDEĊIEDA KIF ĠEJ:
         
            Artikolu 1
            B’deroga mill-Protokoll 1 tal-FSE interim u f’konformità mal-Artikolu 42(1) ta’ dak il-Protokoll, it-tirsite mmellaħ tal-Intestatura tas-SA 0305 69 (kodiċi NM 0305 69 80) manifatturat minn tirsite (barracouta) mhux oriġinarju tal-Intestatura tas-SA 0303 89 għandu jitqies li joriġina mir-Repubblika ta’ Mauritius f’konformità mat-termini stabbiliti fl-Artikoli 2 sa 5 ta’ din id-Deċiżjoni.
         
         
            Artikolu 2
            Id-deroga prevista fl-Artikolu 1 għandha tapplika għall-prodott u għall-kwantità stabbiliti fl-Anness ta’ din id-Deċiżjoni, iddikjarati għar-rilaxx għaċ-ċirkolazzjoni libera fl-Unjoni mir-Repubblika ta’ Mauritius għal perjodu limitat għal sena mid-data tal-adozzjoni ta’ din id-Deċiżjoni.
         
         
            Artikolu 3
            Il-kwantità stabbilita fl-Anness għandha tiġi ġestita f’konformità mal-Artikoli 49 sa 54 tar-Regolament ta’ Implimentazzjoni (UE) 2015/2447.
         
         
            Artikolu 4
            L-awtoritajiet doganali tar-Repubblika ta’ Mauritius għandhom iwettqu verifiki kwantitattivi fuq l-esportazzjonijiet tal-prodotti msemmija fl-Artikolu 1.
            Qabel tmiem ix-xahar ta’ wara kull tliet xhur, l-awtoritajiet doganali tar-Repubblika ta’ Mauritius għandhom jippreżentaw lill-Kummissjoni, permezz tas-Segretarjat tal-Kumitat dwar il-Kooperazzjoni Doganali, dikjarazzjoni tal-kwantitajiet li fir-rigward tagħhom ikunu nħarġu ċertifikati tal-moviment EUR.1 skont din id-Deċiżjoni u n-numri tas-serje ta’ dawk iċ-ċertifikati.
         
         
            Artikolu 5
            Il-Kaxxa 7 taċ-ċertifikati tal-moviment EUR.1 li nħarġu skont din id-Deċiżjoni għandha tinkludi waħda mill-indikazzjonijiet li ġejjin:
            
                         
                     
                     
                        “Derogation - Decision No 1/2020 of the ESA-EU Customs Cooperation Committee of 5 May 2020”;
                     
                  
                         
                     
                     
                        “Dérogation - Décision n° 1/2020 du Comité de Coopération Douanière AfOA-UE du 5 mai 2020”.
                     
                  
         
            Artikolu 6
            
               1.   Ir-Repubblika ta’ Mauritius u l-Unjoni għandhom jieħdu l-miżuri meħtieġa min-naħa tagħhom sabiex jimplimentaw din id-Deċiżjoni.
            
            
               2.   Meta l-Unjoni tiskopri, abbażi ta’ informazzjoni oġġettiva, każijiet ta’ irregolaritajiet jew frodi jew ta’ nuqqas ripetut tar-rispett tal-obbligi stipulati fl-Artikolu 4, l-Unjoni tista’ titlob sospensjoni temporanja tad-deroga msemmija fl-Artikolu 1 f’konformità mal-proċedura prevista fl-Artikolu 22(5) u (6) tal-FSE interim.
            
         
         
            Artikolu 7
            Id-deroga prevista fl-Artikolu 1 tista’ tiġġedded, dment li tliet xhur qabel id-data tat-tmiem ta’ din id-Deċiżjoni, l-Istat tal-ALN ikkonċernat iressaq provi li għad ma jistax jissodisfa l-kundizzjonijiet tal-Protokoll 1, flimkien ma’ evidenza tal-progress li sar sabiex tingħeleb il-ħtieġa għal deroga u indikazzjoni ċara ta’ kemm jenħtieġ żmien sabiex jikkonforma mal-kundizzjonijiet imsemmija. L-Unjoni Ewropea għandha tevalwa mill-ġdid il-pożizzjoni tagħha biex tittieħed fil-Kumitat dwar il-Kooperazzjoni Doganali ALN-UE u għandha tadotta Deċiżjoni ġdida.
         
         
            Artikolu 8
            Din id-Deċiżjoni għandha tidħol fis-seħħ fil-5 ta’ Mejju 2020.
         
         
            Magħmul fi Brussell, il-5 ta’ Mejju 2020.
            
               B. SAMSON
               
                  Rappreżentant tal-Istati tal-ALN
               
               
                  f’isem l-Istati tal-ALN
               
            
            
               J-M. GRAVE
               
                  Il-Kummissjoni Ewropea
               
               
                  f’isem l-Unjoni Ewropea
               
            
         
         
            (1)  ĠU L 111, 24.4.2012, p. 2.
         
            (2)  Id-Deċiżjoni Nru 2/2017 tal-Kumitat dwar il-Kooperazzjoni Doganali ALN-UE tat-2 ta’ Ottubru 2017 dwar deroga mir-regoli ta’ oriġini stabbiliti fil-Protokoll 1 tal-Ftehim Interim li jistabbilixxi qafas għal Ftehim ta’ Sħubija Ekonomika bejn l-Istati tal-Afrika tal-Lvant u tan-Nofsinhar, minn naħa, u l-Komunità Ewropea u l-Istati Membri tagħha, min-naħa l-oħra, biex tittieħed f’kunsiderazzjoni s-sitwazzjoni speċjali ta’ Mauritius fir-rigward tat-tirsite (ĠU L 271, 20.10.2017, p. 47).
         
            (3)  Id-Deċiżjoni Nru 1/2019 tal-Kumitat dwar il-Kooperazzjoni Doganali ALN-UE tal-14 ta’ Jannar 2019 dwar deroga mir-regoli ta’ oriġini stabbiliti fil-Protokoll 1 tal-Ftehim Interim li jistabbilixxi qafas għal Ftehim ta’ Sħubija Ekonomika bejn l-Istati tal-Afrika tal-Lvant u tan-Nofsinhar, minn naħa, u l-Komunità Ewropea u l-Istati Membri tagħha, min-naħa l-oħra, biex titqies is-sitwazzjoni speċjali ta’ Mauritius rigward tat-tirsite mmellaħ (ĠU L 32, 4.2.2019, p. 32).
         
            (4)  Ir-Regolament ta’ Implimentazzjoni tal-Kummissjoni (UE) 2015/2447 tal-24 ta’ Novembru 2015 li jistabbilixxi regoli dettaljati għall-implimentazzjoni ta’ ċerti dispożizzjonijiet tar-Regolament (UE) Nru 952/2013 tal-Parlament Ewropew u tal-Kunsill li jistabbilixxi l-Kodiċi Doganali tal-Unjoni (ĠU L 343 29.12.2015, p. 558).
      
      
         
            ANNESS
            
                        Nru ta’ ordni
                     
                     
                        Kodiċi NM
                     
                     
                        Kodiċi tat-TARIC
                     
                     
                        Deskrizzjoni tal-prodotti
                     
                     
                        Perjodu
                     
                     
                        Piż nett (f’tunnellati)
                     
                  
                        09.1611
                     
                     
                        Ex03056980 
                     
                     
                        25
                     
                     
                        tirsite (barracouta), immellaħ
                     
                     
                        5.5.2020 – 4.5.2021
                     
                     
                        100